als_Latn dik_Latn sag_Latn
Maskat, terror dhe bastisje te “Neranxi” (Burimi: Shekulli, www.shekulli.com.al)
Maskat terrorizojnë me armë punonjëset dhe grabisin xhiron ditore të kompanisë “Neranxi”. Ngjarja ndodhi në orën 15:02 të ditës së djeshme në marketin “Neranxi” që ndodhet brenda godinës qendrore të kësaj kompanie në autostradën Tiranë- Durrës. Grabitja e cila ka zgjatur rreth tre minuta është filmuar nga kamerat e sigurisë të instaluara në kompani. Nga pamjet filmike të cilat janë bërë publike, dallohet një mjet tip “Benz” me ngjyrë gri që hyn nga porta kryesore e kompanisë dhe ndalon në oborrin e saj. Nga makina dalin dy persona të maskuar dhe të armatosur dhe drejtohen me shpejtësi për tek vendi ku ndodhet roja, të cilin e godasin disa herë me shkop bejsbolli. Më pas dy prej autorëve futën brenda në market dhe përballen me punonjëset, ndërsa personi i tretë kthen makinën në oborrin e kompanisë dhe e ndalon pranë portës në pritje të kthimit të bashkëpunëtorëve.
Nga pamjet shihet qartë se dy punonjëset, të cilat ndodheshin jashtë sportelit kanë vënë alarmin, duke bërë me shenja që koleget e tyre, të cilat ndodhen brenda sportelit, të ruhen, ndërsa vetë largohen me shpejtësi. Dy grabitësit afrohen drejt sportelit dhe njëri prej tyre u drejton pistoletën punonjësve dhe drejtohet për nga arka, ndërsa grabitësi tjetër, i cili mban në dorë një shkop bejsbolli hyn brenda në sportel ku ndodhen tre punonjëset e shtrira në dysheme. Më tej të dy grabitësit futen në zyrën e vogël të arkëtares ku qëndrojnë për rreth 45 sekonda dhe më pas dalin me një qese në dorë. Gjatë kësaj kohe është afruar roja i kompanisë që largohet sërish pasi kërcënohet me shkop bejzolli nga autorët. Të dy personat e maskuar rikthehen sërish tek sporteli dhe nisin të kërkojnë nëpër sirtare për shuma parash apo sende me vlerë, ndërsa punonjëset vijojnë të qëndrojnë të shtrira në dysheme.
Për 67 sekonda ata kanë kërkuar të qetë në çdo sirtar për të gjetur lekë dhe gjatë kësaj kohe kërcënojnë me armë punonjëset që të tregojnë se ku ndodhen paratë. Mësohet se tre vajzat të cilët ndodhen të shtrira brenda në sportel u janë lutur të mos u bëjnë keq dhe u kanë thënë se nuk ka lekë në sportel. Më tej autorët kanë dalë nga sporteli për t’u drejtuar sërish tek arka, por, të bindur se atje nuk kishte më para, janë larguar. Dy minuta pasi grabitësit janë larguar me një qese nga holli ku ndodhet sporteli, tre punonjëset kanë mundur të çohen ndërsa “strukin” fytyrën tek duart e tyre. Ato i thanë policisë se pas grabitjes ndodheshin në gjendje shoku dhe për disa minuta me radhë nuk mund të merrnin dot veten. Nga pamjet duket qartë njëra prej punonjëseve, e cila, duke mbuluar fytyrën me duar ulet në karrige dhe kërkon ujë. Kolegia e saj i sjell një gotë me ujë dhe përpiqet ta qetësojë.
Punonjësit e kompanisë njoftuan policinë, e cila mbërriti menjëherë në vendngjarje. Policia ngriti postblloqe në autostradë dhe në kryqëzimet kryesore të kryeqytetit, por pa mundur të identifikojnë autorët. Burime nga policia thanë se u identifikuar targa e mjetit që u përdor nga grabitësit, por ajo i është vjedhur një automjeti fuoristradë “Benz ML”. Sipas policisë, autorët kanë hyrë me makinë në oborrin e kompanisë dhe me të, të armatosur u futën në katin e parë të ndërtesës ku ndodhet marketi i firmës. Nën kërcënimin e armës ata kanë detyruar arkëtaren që të dorëzojë xhiron ditore ndërsa për rreth tre minuta kanë kontrolluar të gjitha komodinat dhe sirtaret që ndodhen në sportel. “Punonjëset e marketit u morën në pyetje nga policia ku deklaruan se autorët i kishin kërcënuar me armë që të tregonin vendin ku ndodheshin paratë. Njëri prej tyre kishte drejtuar disa herë shkopin e bejsbollit, por fatmirësisht nuk i ka lënduar. I dëmtuar gjatë kësaj grabitjeje ka mbetur roja i godinës, i cili është përballur i pari me grabitësit. Ai është qëlluar disa herë në pjesën e kurrizit dhe në kokë me shkop bejsbolli”-thanë burimet policore. Në bazë të përshkrimeve që kanë dhënë punonjëset, autorët kishin vënë paruke dhe mjekër. Të dy personat ishin të veshur me të zeza dhe në kokë mbanin kapuç. Mësohet se ata janë rreth moshës 25-30 vjeçarë. Deri në orët e vona të mbrëmjes policia ka shoqëruar disa persona, të cilët, pasi janë marrë në pyetje, u lanë të lirë për mungesë provash. Policia e Tiranës bëri të ditur se po vijon hetimet për të identifikuar dhe kapur autorët e kësaj ngjarjeje.
Neranxi: Autorët bënë terror, morën xhiron ditore
Pronari i firmës, Nikollaq Neranxi deklaroi dje për mediat se autorët terrorizuan punonjësit dhe grabitën xhiron ditore. “Grabitësit morën 123.000 lekë dhe 82 euro. Ajo që është e rëndë është terrori ndaj punonjësve se sa shuma e grabitur” tha Neranxi, duke shtuar se autorët kanë u drejtuan në kompani dhe, pasi lidhën rojen, u futën brenda në godinë ku bënë terror dhe morën lekët. Sipas tij, në vendin ku ndodhi grabitja ishin katër punonjës dhe arkëtarja. “Kamerat e sigurisë kanë kapur çdo lëvizje të grabitësve. Është një makinë, të cilën e kam parë në media, që ka bërë disa grabitje këtu, u ndërrojnë vetëm targat. Bëhet fjalë për një “Mercedes” që ka bërë disa grabitje. Autorët ishin të maskuar mirë dhe të armatosur. Besoj se policia do i gjejë, dihet shumë mirë se kush punon dhe kush grabit”-tha Neranxi. Ai tha se biznesi i tij ka gati 200 punonjës, dhe kjo ngjarje nuk ishte goditje për kompaninë, por një grabitje. Këtë ngjarje ai e ka cilësuar si një lajm shumë të rëndë. “Besoj do kapen, gjykoj brenda 24 orëve” tha Neranxi. Më tej ai ka shtuar se rojet e kompanisë janë të pajisur me armë ashtu si edhe biznesmenët. “Po t’i vrisja unë ata, do të futesha në burg pasi kështu janë ligjet në Shqipëri, nuk është zgjidhje vrasja e tyre, por unë kam besim të plotë tek policia në gjetjen e tyre” tha më tej pronari i kompanisë “Neranxi”. Kjo kompani ka rreth 20 vite që zhvillon aktivitetin e saj në importimin dhe përpunimin e lëndëve të para të industrisë ushqimore.
Ristani: Vetëm sot, gjashtë grabitje
Sekretari i Përgjithshëm i Partisë Demokratike, Arben Ristani ka reaguar mbrëmë në lidhje me ngjarjet kriminale të ndodhura gjatë ditëve të fundit në kryeqytet. Me anë të një postimi të hedhur mbrëmë në profilin e tij në Facebook, Ristani numëron gjashtë grabitje me armë të ndodhura vetëm të martën. Numri dy i PD-së, , e sheh me shqetësim, situatën e rendit në vend dhe njëherësh, bëhet ironik ndaj ministrit të Brendshëm Saimir Tahiri, të ciline emërton “kryepolic” dhe Kryeministrit Edi Rama, “kryerilindas”. “Vetëm sot, 6 grabitje me armë. Gati 4 milionë euro iu vodhën bankës, pardje. Ndërkohë, ministri kryepolic nuk kap dot tritolvënësit në familjen e tij. Po të pyesësh kryerilindasin, ai me siguri do të thotë se rendi dhe siguria në Shqipëria është në gjendjen më të mirë të 20 viteve të fundit” shkruan Ristani në rrjetin social Facebook. Sekretari i Përgjithshëm i PD-së iu referua edhe grabitjes së një banke të nivelit të dytë të ndodhur mesditën e së premtes në Tiranë. Reagimi i tij në Facebook, erdhi pas ngjarjes së ndodhur rreth orës 15:00 të ditës së djeshme në autostradën Tiranë- Durrës, ku dy persona të armatosur dhe me maska grabitën xhiron ditore prej 100 mijë lekësh në marketin e kompanisë “Neranxi”.
18.02.2015
Burimi: Shekulli
als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn